Hyde Park

Hyde Park ye un de los parques más grandes nel centru de Londres (Inglaterra), y un de los Parques Reales de Londres, famosu polos sos Speakers' Corners.

El parque ta dividíu en dos pel Llagu Serpentine. El parque ye contiguu a los Kensington Gardens o xardinos Kensington, que pese a que sigue asumiéndose que son parte de Hyde Park, téunicamente foren separtaos en 1728, cuando la Reina Carolina fizo una división ente dambos. Hyde Park tien 350 acres (140 hectárees/1.4 km²) y los Kensington Gardens 275 acres (110 ha/1.1 km²), sumando en total un área de 625 acres (250 ha/2.5 km²), faciendo d'esti parque mayor que'l Principáu de Mónacu (1,96 quilómetros cuadraos -o 485 acres-), anque aínda menor que Central Park (3,41 quilómetros -o 843 acres-). Haza'l sureste (anque fuera del parque) ta Hyde Park Corner. Pese a too, demientres les hores de lluz dambos parques combínense a la perfeición, y Kensington Gardens pieslla al anochecer demientres que Hyde Park caltiénse abiertu tol añu dende les 5 la mañana hasta la medianueche. 

El parque foi au s'asocedió la Gran Esposición de 1851, pa la que foi diseñáu The Crystal Palace por Joseph Paxton.

El parque tiense convertío nun puntu de partida d'ensames y manifestaciones. Los cartistes, la Lliga Reformista, los sufraxistes y la Coalición Stop The War tienen fecho protestes públiques nesti llugar. Munchos manifestantes na Marcha de la Llibertá y el Sustentu en 2002 entamaron en Hyde Park. 

El 20 de xunetu de 1982 nes esplosiones de Hyde Park y Regents Park, dos bombes del IRA causaron la muerte d'ocho miembros de la Household Cavalry y la Royal Green Jackets, asina como la de siete caballos.

 Referencies 

 Enllaces esternos 

Categoría:Xeografía del Reinu Xuníu